नोएडा में सिलेंडर से गैस लीक होने के बाद लगी आग, 6 लोग गंभीर रूप से झुलसे
नोएडा सेक्टर 28 के पास अट्टा गांव में एक मकान में सिलेंडर से गैस रिसने लगी और आग लग गई जिसमें छह लोग गंभीर रूप से झुलस गए।
नोएडा (उप्र): नोएडा सेक्टर 28 के पास अट्टा गांव में एक मकान में सिलेंडर से गैस रिसने लगी और आग लग गई जिसमें छह लोग गंभीर रूप से झुलस गए। थाना सेक्टर 20 के प्रभारी निरीक्षक मुनीष चौहान ने बताया कि सेक्टर 28 के एक मकान में मुकेश (27), नीति (5), अंतेश (14), धर्मेंद्र (35),जयवीर (23), तथा सुनीता (30) रहते हैं। यह परिवार चाट पकौड़ी का ठेला लगाता है।उन्होंने बताया कि बृहस्पतिवार को ये लोग खाना बना रहे थे, उसी समय सिलेंडर से गैस रिसने लगी और आग लग गई। इस घटना में एक महिला समेत छह लोग लोग गंभीर रूप से झुलस गए। उपचार के लिए उन्हें नोएडा के जिला अस्पताल में भर्ती कराया गया, जहां से पांच लोगों की बिगड़ती हालत को देखते हुए उन्हें दिल्ली के सफदरजंग अस्पताल रेफर किया गया है।थाना प्रभारी ने बताया कि पुलिस मामले की जांच कर रही है।